Informācija presei, 2025. gada 14. jūlijā

**Rimi Rīgas maratons sasniedzis jaunu rekordu, valsts ekonomikai šogad piesaistot teju 17 miljonus eiro**

**Rimi Rīgas maratons, kas 2025. gada maijā Latvijas galvaspilsētā pulcēja rekordlielu skrējēju saimi no 109 pasaules valstīm, Rīgas ekonomikai šogad piesaistījis teju 17 miljonus eiro. Ārvalstnieki, kuri uz Baltijas populārākā tautas sporta notikuma 35. jubilejas skrējienu šogad ieradās pat par 40 procentiem vairāk nekā pērn, vidēji Rīgā uzturējās un tērējās četras dienas, Latvijas naktsmītņu un ēdināšanas sektoram pienesot 7,46 miljonus eiro, bet valstij nodokļu ieņēmumos ļaujot iekasēt līdz 2,48 miljoniem eiro.**

**Panākumi maraton-tūristu piesaistē vēlreiz apliecina Rīgas starptautisko konkurētspēju un Eiropas “skriešanas galvaspilsētas” potenciālu, kā arī Rimi Rīgas maratona piederību Eiropas skriešanas notikumu elitei.**

Rimi Rīgas maratona ekonomiskās ietekmes pētījumā, kas saskaņā ar Izglītības un zinātnes ministrijas metodoloģiju veikts, aptaujājot skrējiena dalībniekus, aprēķināts, ka pasākums Latvijas ekonomikai ārvalstu naudas līdzekļus piesaistījis 16 759 900 eiro apmērā jeb būtiski vairāk nekā 2024. gadā, kad Rimi Rīgas maratona ekonomiskā ietekme tika lēsta 10,5 miljonu eiro apmērā.

Arī valsts budžetā no ārvalstnieku tēriņiem iekasēto nodokļu apjoms ir ievērojami palielinājies – no 1,5 miljoniem eiro pērn līdz 2,48 miljoniem eiro šogad. Pētījumā arī secināts, ka par katru Rīgas pašvaldības piešķirto eiro (kopējais Rīgas Domes līdzfinansējums maratonam 2025. gadā – 191 060 eiro) pasākums Rīgas un pie-Rīgas ekonomikai ir piesaistījis 88 eiro.

“Esam gandarīti, ka mērķtiecīgais Rimi Rīgas maratona organizatoru un Rīgas domes kopdarbs, kas gadu garumā ieguldīts, lai Rīgai piesaistītu maratontūristus, vainagojies ar tik iespaidīgiem rezultātiem. Pieaugums visos rādītājos – gan dalībnieku skaitā, gan ekonomiskajā pienesumā – pierāda Rīgas lielākā ikgadējā sporta notikuma starptautisko konkurētspēju un tā milzīgo potenciālu”, komentē Rīgas mērs Viesturs Kleinbergs.

**Būtiska maraton-tūristu plūsmas izaugsme Rīgā**

Nozīmīgais Rimi Rīgas maratona ekonomiskās ietekmes pieaugums ir tieši saistīts ar ārvalstu dalībnieku un viņu līdzbraucēju skaita palielināšanos, nostiprinot Rimi Rīgas maratonu kā vienu no nozīmīgākajiem sporta tūrisma notikumiem reģionā.

Maijā maratonā piedalījās rekordliels dalībnieku skaits – 40 122 (pērn 33 033), no kuriem 6 017 bija ārvalstu skrējēji. Tas ir ievērojams kāpums, salīdzinot ar 4305 ārvalstu dalībniekiem 2024. gadā. Turklāt pētījums atklāj, ka 69% ārvalstu dalībnieku uz Rīgu ceļoja kopā ar ģimeni vai draugiem, kopējam ārvalstu viesu skaitam sasniedzot 12 346 viesus no 109 valstīm. Viesi Latvijā uzturējās 3,9 dienas, vidēji diennaktī tērējot 333 eiro, Rīgas naktstmītnēs pavadot 48 095 naktis, kā arī Latvijas naktsmītņu un ēdināšanas sektoram pienesot 7,46 miljonus eiro.

Visvairāk ārvalstu dalībnieku ieradās no Vācijas, Lielbritānijas, Lietuvas, Somijas un Igaunijas, kas arī pērn bija starp visplašāk pārstāvētajām valstīm. Starptautiskie dalībnieki visbiežāk izvēlējās garās distances – klasisko maratonu (42,195km), pusmaratonu un 10 kilometrus.

“Ievērojamais ārvalstu skrējēju skaita pieaugums skaidrojams ar mērķtiecīgām kampaņām mūsu galvenajos tirgos, gan veiksmīgi sadarbojoties ar skrējēju aprindās pazīstamiem viedokļu līderiem jeb “runfluenceriem”, gan aktīvi “eksportējot” jeb reklamējot Rīgu, Pasaules čempionāta skriešanā Rīgā mantojumu, kā arī augstākā kvalitātes līmeņa trases,” komentē Aigars Nords, Rimi Rīgas maratona organizatoru komandas vadītājs, “Šie skaitļi apliecina, ka Rimi Rīgas maratons ir ne tikai tautas sporta un pilsētas svētki, bet arī nozīmīgs tūrisma dzinējspēks Rīgai un Latvijai”.

**Nākamgad 16. un 17. maijā**

Organizatoru plānos ietilpst nākamajos gados vēl vairāk celt Rimi Rīgas maratona starptautisko atpazīstamību, un jau tagad, deviņus mēnešus līdz 2026. gada pasākumam, dažādām distancēm reģistrējušies 41 valsts pārstāvji. Organizatori iesaka nekavēties ar reģistrāciju, izmantojot iespēju nākamā gada pasākumam reģistrēties par visizdevīgākajām dalības maksām, kas būs spēkā līdz pat septembra beigām. Reģistrēties visām distancēm (izņemot Bērnu dienu, kurai reģistrācija, kā ierasts, tiek atklāta pavasarī) iespējams mājas lapā [www.rimirigamarathon.com](http://www.rimirigamarathon.com).

**Papildu informācija:**

Inese Ķīkule tel: 2966 6110

inese.kikule@necom.lv

[www.rimirigamarathon.com](http://www.rimirigamarathon.com)

**Reģistrācija Rimi Rīgas maratonam 2026**

No 19. jūnija iespējams reģistrēties maratona, pusmaratona, 10 kilometru, 5.7 kilometru un DPD jūdzes distancēm [Rimi Rīgas maratona tīmekļvietnē](https://rimirigamarathon.com/lv/registracija/). Rimi Rīgas maratona bērnu dienas, Latvijas Skolu kausa un programmas “Iekļaujošs maratons” reģistrācija tiks atklāta 2026. gada pavasarī.

**Par Rimi Rīgas maratonu**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2026. gadā Rimi Rīgas maratons norisināsies 16.-17. maijā, kad pasākuma ietvaros būs iespējams izskrieties maratona, pusmaratona, 10 km, 5.7 km, DPD jūdzes (1 609 m) un Bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Kustība par kustību", kurā, kopš tās aizsākuma 2019. gadā, jau kopumā saziedoti 100 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *TC Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike.* Partneri un atbalstītāji – *Balticovo*, Bērnu slimnīcas fonds, dabīgais minerālūdens *Mangaļi*, *Garmin, Happy, LIDO, Mēness aptieka, Science in Sport, Klotiņi & Serģis*, LVS, LTSA, *VSK Noskrien, Rīgas meži, Rīgas ūdens* un citi.